Паводка

Паво́дка — фаза воднага рэжыму ракі, адносна кароткачасовае (ад дзясяткаў хвілін да некалькіх сутак) і неперыядычнае падняцце ўзроўню вады ў выніку хуткага раставання снегу, ледавікоў або ў выніку моцных дажджоў. У адрозненне ад разводдзя паводка не звязана з сезонам, можа быць у кожную пару года. Паводкі могуць быць абумоўлены прарывамі плацін і загараджальных дамб.

Вялікія паводкі выклікаюць навадненні, менш значныя таксама могуць прычыняць шкоду. Улік гідралагічных прагнозаў у большасці выпадкаў дазваляе зменшыць шкоду паводкі. Рэжым паводкі на вялікіх рэках мае свае асаблівасці.

 Геаграфія 
Паводкі здараюцца на многіх рэках Заходняй Еўропы, як то Дунай, Сена, Рона, По і іншых, а таксама на рэках Янцзы і Хуанхэ ў Кітаі, Місісіпі і Агая ў ЗША. Вялікія паводкі назіраліся на Дняпры ў 1931 годзе і Волзе ў 1908 і 1926 гадах. У Беларусі найбольшыя па вышыні і працягласці паводкі ў канцы лета і восенню, калі ідуць зацяжныя дажджы; самыя катастрафічныя здарыліся увосень 1974 г. у басейнах рэк Буг і Прыпяць.

На марскіх узбярэжжах і астравах паводкі могуць здарацца ў выніку затаплення прыбярэжнай паласы хваляй, якая ўтвараецца пры землетрасеннях або вывяржэнні вулканаў у акіяне. Падобныя паводкі нярэдкія на берагах Японіі і на іншых астравах Ціхага акіяна, менавіта такі тып паводкі, выкліканы моцным землетрасеннем ля берагоў краіны, назіраўся ў Японіі ў 2011 годзе.

 Зноскі 

 Літаратура 


 Спасылкі 


 База даных па найбуйнейшых паводках (на англійскай мове) 
 American Water Resources Association 
 DeltaWorks . Праекты загараджальных дамбаў і бар’ераў у Нідэрландах


Катэгорыя:Надзвычайныя сітуацыі
Катэгорыя:Стыхійныя бедствы
Катэгорыя:Гідралогія
Катэгорыя:Вікіпедыя:Істотныя артыкулы